12.02.2009 18:31  Ago Gaškov   Narva Elektrijaamade juhataja Ilmar Petersen ei osanud täna veel öelda, kas see annab majanduslikku efekti või mitte. Balti Elektrijaama ametiühing on kategooriliselt jaama sulgemise vastu ja süüdistab Eesti Energia juhtkonda ebakompetentsuses, vahendas "Aktuaalne kaamera".    "Seda me just praegu analüüsimegi, sellepärast ma ei saa veel täpselt vastata, kui suur see kulude sääst on. Võib-olla ei olegi, siis me seda varianti ei kasuta," selgitas ASi Narva Elektrijaamad juhataja Ilmar Petersen.    Elektrijaamade koormust vähendatakse suveks niikuinii. Elektri tootmise asemel hooldatakse sel ajal seadmeid, et talvel häireteta töötada saaks.    Peterseni sõnul otsustakse  hiljemalt aprilliks, kas Balti elektrijaam pannakse suveks seisma või mitte. Elektrijaam ja energiasüsteem on niivõrd keerulised, et päevapealt ei ole võimalik otsuseid teha. Balti Elektrijaama ametiühingujuht Vladislav Ponjatovski süüdistab Eesti Energia praegust juhtkonda ebakompetentsuses.    Tegelikult tehakse ettevalmistusi Balti Elektrijaama lõplikuks sulgemiseks, arvab ta. Samuti ei mõsta ta, mis mõttega ehitati Balti jaama üks uutest energiaplokkidest.    "See näitab veelkord, et  Eesti Energia praegusel juhtkonnal puudub loogiline mõtlemine ja nende inimeste suhtumist tuleb hinnata väga kriitiliselt. Kuidas saab üle kahe miljardi krooni lihtsalt korstnasse kirjutada? See investeering tehti ju alles neli aastat tagasi," sõnas Ponjatovksi hämmeldunult.